47 medarbejdere på VUC Syd er tirsdag blevet fyret, og 24 tidsbegrænsede stillinger er blevet nedlagt.

Det skriver TVSyd.

Skolen, som har undervisningsadresser i Sønderborg, Haderslev, Tønder og Aabenraa, har dermed fyret næsten hver fjerde ansatte ud af de samlet 310 stillinger.

Fyringerne sker efter en turbulent periode, hvor skolen har kæmpet mod beskyldninger om misbrug af offentlige midler.

Blandt de fyrede er tre suspenderede vicedirektører, meddeler skolens nytiltrådte direktør Asbjørn Nielsen. Han kalder fyringerne nødvendige.

- Vi skal tilpasse stedet her til de krav, der er stillet af Styrelsen for Undervisning og Kvalitet, og så skal vi tilpasse det til det faldende antal elever, vi desværre også oplever, siger Asbjørn Nielsen til TVSyd.

Leasede dyre BMW'er

Fyringerne fordeler sig på fire lederstillinger, otte administrative stillinger, 41 hf-undervisere, 12 avu-undervisere og seks øvrige stillinger, skriver TVSyd.

I januar kom det frem, at VUC Syd skulle tilbagebetale 1,2 millioner kroner til Undervisningsministeriet som følge af manglende sparsommelighed med offentlige midler.

Det kom frem, at skolen havde leaset 14 tjenestebiler - seks BMW'er og otte Opel Corsa. Samtidig havde skolen ydet sponsorater til lokale sportsklubber. I alt 800.000 kroner var betalt til fem sportskluber - herunder Haderslev Golfklub.

Se også: Slut med fri bar og BMW'er: VUC-lærere frådsede for meget

Der var også købt et antal Apple-armbåndsure, som Undervisningsministeriet heller ikke mente var nødvendige.

Direktør købte dyr kunst

Budgettet til indkøb af kunst var også overskredet for perioden mellem 2011 til 2017 med 1,4 millioner kroner.

Asbjørn Nielsen afløste den nu fratrådte direktør Hans Jørgen Hansen, som havde indrettet sit kontor med tre malerier til en samlet sum af 208.150 kroner.

Han indkøbte også et TV til knap 90.000 kroner samt en sovesofa til godt 80.000 kr. I alt blev godt 433.000 kroner anvendt på at indrette direktørens kontor.

Det fremgår af VUC Syds regnskab for 2016, at skolen modtog godt 202 mio. kroner i statstilskud, skriver TVSyd.

Meldt til politiet

Allerede i september 2017 politianmeldte den tidligere tillidsmand Jørgen Holstener Larsen en række ledere på VUC Syd, heriblandt den tidligere direktør Hans Jørgen Hansen og bestyrelsesformand og Haderslev-borgmester H.P. Geil (V), til politiet.

Se også: Opel var ikke nok: VUC-medarbejdere valgte BMW'er til 5500 pr måned

Syd- og Sønderjyllands Politi fortalte i marts til TVSyd, at man stadig efterforskede sagen.